Բժշկական համալսարանի մամուլի խոսնակ **Շուշան Դանիելյանն **այս դժգոհություններին ու մեղադրանքներին ի պատասխան՝ մեզ հետեւյալն ասաց․ «Հուլիսի 25-ին գիտխորհրդի հանդիսավոր նիստ է եղել, ներկա են եղել գիտխորհրդի անդամները: Միջոցառումը կազմակերպվել է հանդիսավոր կերպով, շրջանավարտներին շնորհավորել է աշխարհահռչակ շանսոնիե Շառլ Ազնավուրը, գիտխորհրդի նիստը բացել է ԵՊԲՀ ռեկտորը եւ իր խոսքն է հղել շրջանավարտներին, ապագա բժիշկներին կոչով դիմել է անվանի բժիշկ Արտավազդ Սահակյանը, իսկ հանդիսավոր նիստի վերջում վարչապետն իր խոսքն է հղել ապագա մասնագետներին: Արդեն ավանդույթի համաձայն, 2-րդ տարին է, որ գիտխորհրդի հանդիսավոր նիստը կազմակերպվում է Երեւանի ամենահին հիվանդանոցի բակում՝ վայրը խորհրդանշական է, քանի որ բոլոր բժիշկներն իրենց մասնագիտական գործունեությունը սկսում են հենց այդ վայրից: Հանդիսավոր նիստը կարեւոր է ԵՊԲՀ-ի պատմության, զարգացման եւ միջազգայնացման համար, քանի որ ի ցույց է դնում ամբողջ աշխարհին, որ պետությունը կարեւորում է իր երկրում բժշկական կրթության զարգացումը: Գիտխորհրդի հանդիսավոր նիստի ընթացքում գերազանց առաջադիմություն ունեցող, անվանական կրթաթոշակ ստացող եւ ռազմական ֆակուլտետի շրջանավարտներին հանձնվել են ավարտական դիպլոմները: Ինչ վերաբերում է այն խնդրին, որ մյուս ուսանողներին պատշաճ ուշադրություն չի ցուցաբերվել, եւ հատուկ ընդգծվել են կարմիր դիպլոմ ստացողները, ապա փաստենք, որ յուրաքանչյուր տարի հանդիսավոր կերպով հանձնվել են դիպլոմներ միայն գերազանց առաջադիմություն ունեցողներին, մասնավորապես նշենք, որ այս տարի 1001 շրջանավարտ է ունեցել Բժշկական համալսարանը»։